TSFคาดไตรมาส2ผลงานดี
&#8220;TSF&#8221; แย้มแนวโน้มไตรมาส 2/2556 โดดเด่น ได้สัมปทานป้ายโฆษณาบนทางเท้าเชียงใหม่
3 มิ.ย. 2556

“TSF” แย้มแนวโน้มไตรมาส 2/2556 โดดเด่น ได้สัมปทานป้ายโฆษณาบนทางเท้าเชียงใหม่ 
นางวิมลวรรณ มิลินทจินดา ประธาน บริษัท ทรีซิกตี้ไฟว์ (TSF) เปิดเผยว่าแนวโน้มผลประกอบการในไตรมาส 2/2556 จะเติบโตอย่างต่อเนื่อง มีรายได้จากค่าโฆษณา เพราะได้รับสิทธิดูแลป้ายโฆษณาและป้ายประจำทางในกรุงเทพมหานคร (กทม.) มากกว่า 3,000 จุด เป็นระยะเวลา 9 ปี (สิ้นสุดปี 2564) จาก กทม. 
นอกจากนั้นยังได้ซื้อสิทธิสัมปทานป้ายโฆษณาบนทางเท้าเพิ่มเติมที่ จ.เชียงใหม่ จำนวน 204 ป้าย เป็นระยะเวลา 7 ปี 1 เดือน (ตั้งแต่วันที่1 มิ.ย. 2556–30 มิ.ย. 2563) ซึ่งจะทำให้มีรายได้เพิ่มเข้ามาเฉลี่ยประมาณ28 ล้านบาทต่อปี คิดเป็นรายได้รวมตามอายุสัญญาสัมปทานประมาณ 196 ล้านบาท 
ผลของการได้รับสิทธิสัมปทานเพิ่มครั้งนี้ จะทำให้ TSF สามารถขยายสื่อนอกบ้านไปยังหัวเมืองใหญ่ของประเทศ และสามารถเพิ่มอำนาจต่อรองกับลูกค้าและผู้จัดจำหน่ายได้มากยิ่งขึ้น 
สำหรับผลประกอบการในไตรมาสแรกที่ผ่านมา มีรายได้รวมอยู่ที่ 137.27 ล้านบาทเติบโต 182% จากไตรมาสเดียวกันของปีก่อน และพลิกเป็นกำไร 9.94 ล้านบาท จากไตรมาสเดียวกันของปีก่อนที่ขาดทุน 27.47 ล้านบาท เพราะรายได้โฆษณาที่เพิ่มขึ้น หลังจากที่บริษัทได้รับสิทธิดูแลป้ายโฆษณาและป้ายประจำทางใน กทม.มากกว่า 3,000 จุด ของ กทม. ประกอบการในไตรมาสนี้บริษัทยังรับรู้รายได้พิเศษจากการขายหุ้น บริษัท โคอะฉะ มีเดีย (ประเทศไทย) มูลค่า 45.72 ล้านบาท